飲酒過量肺疾復作
作者：蘇轍
朝代：宋

paragraphs: 朝蒙麴塵居，夜傍糟床卧。
鼻香黍麥熟，眼亂瓶罌過。
囊中衣已空，口角涎虛墮。
啜嘗未云足，盜釂恐深坐。
使君信寬仁，高會慰寒餓。
西樓適新成，明月猶半破。
擁檐青山橫，拂檻流水播。
雕槃貯霜實，銀盎薦秋糯。
共言文字歡，豈待紅裙佐。
惟知醍醐滑，不悟頗羅大。
夜歸肺增漲，晨起脾失磨。
情懷忽牢落，藥餌費調和。
衰年足奇窮，一醉仍坎坷。
清尊自不惡，多病欲何奈。
聞公話少年，舉白不論個。
歌吟雜嘲謔，笑語爭掀簸。
平明起相視，銳氣曾未挫。
達人遺形骸，駑馬懷豆莝。
不知逃世網，但解憂歲課。
不見獨醒人，終費招魂些。